Anite maak Olives kaa ishinihkaatech wachii ekute kaa ituhtet wiya Jesus.
Wiipach miin wiyaapaniyich anite chisheayimiheukamikuhch miin chii ituhteu.
Misiwe maak aniyuuh iinuuh chii pechi nituwaapamikuu.
Kaa waweyapit ekw kaa chiskutamuwaat.
Anichii maak wiishuwewiniyuu kaa chiskutamaachetwaau ekw maak anichii Phariseech chii peshuweuch iskweu e chii wiich pisikwaatisiimaayich naapeuh.
Ekut anit e mihchetinaanuyich kaa peshuwaatwaau aniyuu iskweu.
Ekw kaa itaatwaau aniyuu Jesus,
“Chischinuhamaachesuu,
chii cheskuwaakanuu uu iskweu mekwaach e wiich pisikwaatisiimaat naapeu.
Itashteu anite Moses uwiishuwewinihch chechii nipahaakanuut e paahpimusinaatihwaakanuut iskweu e cheskuwaakanuut kutak naapeu nitawiin e ishi wiichewaat.
Taan maak e iteyihtaman chiya.”
Eukw uyuu kaa itaatwaau e chii wii naanituu kakwechihaatwaau che piikunamiikwen uyuu wiishuwewiniyuu,
ekw maak piikunamiikwen chipaa ihtakuniyuu che ishi mimisimaatwaau.
Mikw maak anite aschiihch chii ishi nawewiyuu Jesus,
kaa masinahiichet anit yekaahch utihchii e aapachihtaat.
Mekwaach maak anit e niipuutwaau e aayihkamihaatwaau chechii nishkweushihiikutwaau taan kaa ishi kakwechimaatwaau,
chii tashukaapuu Jesus ekw kaa itaat,
“Taan an awen anit e tashiyekw ekaa wiiskaat uhchi machituutahk wiya niishtam chika pimushinaatahweu aniyuu iskweu.”
Miin kaa nawekaapuut ekw miin kaa masinahiichet anite yekaahch.
Iskutak kaa pehtawaatwaau uyuu e itweyich,
paahpeyakw chii ati chistuhteuch,
niishtam anichii kaa chisheinuutwaau.
Chek mikw wiya Jesus chii ihtaau anit ekw maak aniyuuh iskweu.
Kaa tashukaapuut Jesus ekw kaa itaat aniyuu iskweu,
“Iskweu,
taanite e ihtaatwaau anichii kaa mimisimiskwaau.
Namui aa ihtaau awen e chii nishuuwanaachimisk.”
Ekw an iskweu kaa nishkweushihaat Jesus e itaat,
“Namui,
Utipeyihchikeu.”
Jesus maak chii iteu,
“Namui kaye niya chinishuuwanaachimitin.
Maachiih,
ekaawii miin machituut.”